b'\n_START_ARTICLE_\nTomas Kazimieras Sapiega\n_START_SECTION_\nBiografija\n_START_PARAGRAPH_\n\xc5\xbdymios magnat\xc5\xb3 Sapieg\xc5\xb3 gimin\xc4\x97s Kodenio linijos atstovas, herbo \xe2\x80\x9eLis\xe2\x80\x9c savininkas. Vladimiro Voluin\xc4\x97s pakamario Frederiko Sapiegos (m. 1626) ir Evos Ska\xc5\xbeevskos (m. iki 1642) antrasis s\xc5\xabnus. Broliai\xc2\xa0\xe2\x80\x93 Kar\xc5\xabnos lauko ra\xc5\xa1tininkas Jonas Frederikas, Vilniaus vyskupas Aleksandras Kazimieras ir Lietuvos didysis raikytojas Kristupas Pranci\xc5\xa1kus._NEWLINE_Mok\xc4\x97si j\xc4\x97zuit\xc5\xb3 kolegiume, Liubline, 1635 metais \xc4\xafstojo \xc4\xaf Krokuvos universitet\xc4\x85, po kurio kartu su vyresniuoju broliu Jonu Frederiku i\xc5\xa1va\xc5\xbeiavo \xc4\xaf Italij\xc4\x85, kur t\xc4\x99s\xc4\x97 mokslus Bolonijos ir Padujos universitetuose. Taip pat keliavo po Vokietij\xc4\x85, Pranc\xc5\xabzij\xc4\x85 ir Anglij\xc4\x85._NEWLINE_1648 metais Tomas Kazimieras Sapiega tapo husar\xc5\xb3 v\xc4\x97liavos rotmistru. Tais pa\xc4\x8diais metais dalyvavo Lenkijos pasiuntinyb\xc4\x97je, vadovaujamoje Adamo Kiseliaus, pas Ukrainos etmon\xc4\x85 Bogdan\xc4\x85 Chmelnick\xc4\xaf. 1648 met\xc5\xb3 rugs\xc4\x97j\xc4\xaf dalyvavo Piliavc\xc5\xb3 m\xc5\xab\xc5\xa1yje su kazokais. Kitais, 1649 metais Tomas Kazimieras Sapiega dalyvavo Zbara\xc5\xbeo apgultyje ir buvo paskirtas Lietuvos did\xc5\xbeiuoju stovyklininku._NEWLINE_1650 metais Jonas Frederikas Sapiega gavo vadovauti kazok\xc5\xb3 v\xc4\x97liavai, kur 1651 metais dalyvavo Bereste\xc4\x8dko m\xc5\xab\xc5\xa1yje, kur du kartus buvo su\xc5\xbeeistas._NEWLINE_1654 m. kovo 30 d. mir\xc4\x97 karin\xc4\x97je stovykloje netoli Belo Kameno.\n_START_SECTION_\n\xc5\xa0eima\n_START_PARAGRAPH_\n1647 metais Tomas Kazimieras Sapiega ved\xc4\x97 Sofij\xc4\x85 Dorohostaisk\xc4\x85 (1635\xe2\x80\x931653), Lietuvos did\xc5\xbeiojo taurininko Vladislovo Dorohostaiskio (1614\xe2\x80\x931638) ir El\xc5\xbebietos Podbereskos dukter\xc4\xaf. Vedyb\xc5\xb3 d\xc4\x97ka \xc4\xafgijo u\xc5\xbegesusios Dorohostaiski\xc5\xb3 gimin\xc4\x97s paveld\xc4\x85 (Dorohostajus, M\xc5\xabrin\xc4\x99 A\xc5\xa1men\xc4\x85 ir kitus dvarus). Vaik\xc5\xb3 netur\xc4\x97jo.'